CELEX: C2006/048/35
Language: da
Date: 2006-02-25 00:00:00
Title: Sag C-461/05: Sag anlagt den  23. december 2005  af Kommissionen for De Europæiske Fællesskaber mod Kongeriget Danmark

25.2.2006   
            
            
               DA
            
            
               Den Europæiske Unions Tidende
            
            
               C 48/18
            
         Sag anlagt den 23. december 2005 af Kommissionen for De Europæiske Fællesskaber mod Kongeriget Danmark
   (Sag C-461/05)
   (2006/C 48/35)
   Processprog: dansk
   Ved De Europæiske Fællesskabers Domstol er der den 23. december 2005 anlagt sag mod Kongeriget Danmark af Kommissionen for De Europæiske Fællesskaber ved G. Wilms og H.C. Støvlbæk, som befuldmægtigede, og med valgt adresse i Luxembourg.
   Kommissionen for De Europæiske Fællesskaber har nedlagt følgende påstande:
   
               1.
            
            
               Ved at afvise at beregne og indbetale unddragne egne indtægter i forbindelse med toldfri import af militært materiel og ved at afvise at betale morarenter af egne indtægter, som Danmark har undladt at stille Kommissionen til rådighed, har Kongeriget Danmark tilsidesat de forpligtelser, der påhviler landet i henhold til henholdsvis artikel 2, 9, 10 og 11 i forordning 1552/89 indtil den 31. maj 2000, og forordning 1150/2000 efter denne dato.
            
         
               2.
            
            
               Sagsøgte tilpligtes at betale sagens omkostninger.
            
         Søgsmålsgrunde og væsentligste argumenter:
   Kommissionen er af den opfattelse, at Danmark har tilsidesat sine forpligtelser i henhold til artikel 2, 9, 10 og 11 i forordning (EØF, Euratom) nr. 1552/89 til og med den 31. maj 2000 og i henhold til artikel 2, 9, 10 og 11 i forordning (EF, Euratom) nr. 1150/2000 fra den 1. juni 2000 til den 31. december 2002, idet det ikke har indbetalt egne indtægter i forbindelse med import af militært materiel.
   Traktatbruddet fortsatte indtil ikrafttrædelsen af forordning (EF) nr. 150/2003, dvs. til den 1. januar 2003. I henhold til denne forordning kan der under visse betingelser foretages suspension af told ved import af visse former for forsvarsmateriel fra denne dato.
   Kommissionen er af den opfattelse, at det påhviler en medlemsstat, der har tilsidesat de fællesskabsretlige toldregler med et tab af egne indtægter til følge, at indbetale et beløb svarende til tabet til Fællesskabet. Til dette beløb skal der eventuelt lægges morarenter i henhold til artikel 11 i forordning (EØF, Euratom) nr. 1552/89 og forordning (EF, Euratom) nr. 1150/2000.
   De danske myndigheder burde i henhold til artikel 2, 9, 10 og 11 i forordning (EØF, Euratom) nr. 1552/89 og forordning (EF, Euratom) nr. 1150/2000 have beregnet og bogført beløbene vedrørende den pågældende import inden fristen i henhold til artikel 217, stk. 1, i EF-toldkodeksen og stillet dem til rådighed for Kommissionen.
   Kommissionen konstaterer, at Danmark trods opfordringer hertil ikke har foretaget de nødvendige beregninger til fastlæggelse af det beløb, der ikke er blevet betalt i egne indtægter til Fællesskabet på grund af det pågældende traktatbrud fra regnskabsåret 1998.
   Kommissionen konstaterer endvidere, at beløbene svarende til den pågældende toldskyld ikke er blevet stillet til Kommissionens rådighed inden den 31. marts 2002.
   Kommissionen finder derfor, at Danmark har tilsidesat sine forpligtelser i henhold til artikel 2, 9, 10 og 11 i forordning (EØF, Euratom) nr. 1552/89 og forordning (EF, Euratom) nr. 1150/2000 ved ikke at fastlægge de egne indtægter fra import af militært udstyr og stille dem til Kommissionens rådighed.